Martin Skotnický

Martin Skotnický (* 24. august 1947, Bratislava) je bývalý slovenský krasokorčuliar a súčasný tréner.

Začínal ako sólista, po fraktúre neskôr vytvoril tanečný pár so sestrou Dianou. Trénovali ich aj  Hilda Múdra a Míla Nováková. Boli päťnásobnými majstrami Československa v rokoch 1970 až 1974, vyhrali zimnú univerziádu v Rovaniemi roku 1970, na majstrovstvách Európy v krasokorčuľovaní skončili najlepšie šiesti v roku 1973 a na majstrovstvách sveta v krasokorčuľovaní najlepšie ôsmi v rovnakom roku.

Po skončení aktívnej kariéry prijal miesto správcu zimného štadióna v Metz, neskôr získal francúzske občianstvo. Od roku 1980 pôsobil ako asistent Betty Callawayovej, trénerky tanečného páru Jayne TorvillováChristopher Dean, ktorý vyhral olympiádu 1984 v Sarajeve. Neskôr viedol francúzsky pár Isabelle Duchesnayová a Paul Duchesnay, preslávený novátorským poňatím tancov postaveným na originálnej choreografii, ktoré vzbudzovalo záujem publika aj nepriazeň rozhodcov. Ďalšími jeho zverencami boli Susanna Rahkamová a Petri Kokko, či Claudia Leistnerová.

Žije v Oberstdorfe a pôsobí ako štátny tréner nemeckej reprezentácie. Jeho manželkou je bývalá krasokorčuliarka Brunhilde Basslerová.

Referencie

Externé odkazy 
 Martin Skotnický: Karajan tancov na ľade
 Pravidlá zväzujú fantáziu a originalitu, hovorí Martin Skotnický

Zdroj 

Slovenskí krasokorčuliari
Krasokorčuliarski tréneri
Osobnosti z Bratislavy